b'\n_START_ARTICLE_\nJustin II.\n_START_SECTION_\nPrihod na prestol\n_START_PARAGRAPH_\nJustinijan I. je umrl v no\xc4\x8di med 24. in. 15. novembrom 565. Edina pri\xc4\x8da njegove smrti je bil o\xc4\x8ditno jegov prepozit svete spalnice (praepositus sacri cubiculi) Kalinik, ki je kasneje trdil, da je cesar na smrtni postelji za svojega naslednika izbral \xc2\xbbJustina, Vigilancijinega sina\xc2\xab. Dodatno pojasnilo je bilo potrebno, ker je obstajal tudi  Germanov sin Justin. Sodobni zgodovinarji domnevajo, da je Kalinik ponaredil cesarjevo zadnjo \xc5\xbeeljo v korist svojih politi\xc4\x8dnih zaveznikov. _NEWLINE_Kakor koli \xc5\xbee, Kalinik je o cesarjevi smrti najprej obvestil tiste, ki jih je najbolj zanimalo nasledstvo, se pravi nekatere \xc4\x8dlane bizantinskega senata, nato pa so skupaj obvestili  Justina in Vigilancijo. JUstinu so ponudili bizantinsko krono, katero je po tradicionalni simboli\xc4\x8dni odklonitveni  predstavi sprejel in se s soprogo  Zofijo in spremstvom odpravil v konstantinopelsko Veliko pala\xc4\x8do. Ekskubitorji so pono\xc4\x8di blokirali vse vhode v cesarsko pala\xc4\x8do, zgodaj zjutraj pa je konstantinopelski patriarh  Ivan Sholastik Justina kronal za novega avgusta. \xc5\xa0ele potem so na konstantinopelskem hipodromu  javno objavili  Justinijanovo smrt in Justinovo kronanje._NEWLINE_Patriarh in poveljnik ekskubitorjev Tiberij sta bila na svoja polo\xc5\xbeaja z Justinovo pomo\xc4\x8djo imenovana malo pred cesarjevo smrtjo, zato je njuna pripravljenost, da ga podpreta pri vzponu na prestol, povsem razumljiva._NEWLINE_Justin je v prvih nekaj dneh svoje vladavine pla\xc4\x8dal stri\xc4\x8deve dolgove, osebno prevzel sodstvo in razglasil splo\xc5\xa1no versko strpnost. V nasprotju s svojim stricem se je popolnoma zanesel na podporo aristokracije.\n_START_SECTION_\nZunanja politika\n_START_PARAGRAPH_\nPonosni cesar, soo\xc4\x8den s prazno dr\xc5\xbeavno blagajno, je prekinil Justinijanovo prakso podkupovanja potencialnih sovra\xc5\xbenikov. Takoj po prihodu na prestol je ustavil izpla\xc4\x8dilo subvencij  Avarom in s tem prekinil premirje, ki je trajalo od leta 558. Potem, ko so Avari in Langobardi s skupnimi mo\xc4\x8dmi uni\xc4\x8dili Gepide, od katerih je Justin dobil trdnjavo Sirmij, so se Langobardi zaradi pritiska Avarov odselili na zahod. Leta 568 so napadli Alboinovo Italijo, preplavili Padsko ni\xc5\xbeino in v nekaj letih zagospodarili v skoraj celi dr\xc5\xbeavi.  Avari sami so izkoristili bizantinske poskuse, da bi odpravili te\xc5\xbeave na  vzhodni meji, in leta 573 ali 574 vdrli preko Donave. Pomirilo jih je \xc5\xa1ele pla\xc4\x8dilo 60.000 srebrnikov, ki jih je pla\xc4\x8dal Justinov naslednik Tiberij._NEWLINE_Justin je svojo pozornost usmerjal predvsem na severno in vzhodno mejo cesarstva. Leta 572 je odklonil pla\xc4\x8dilo mirovnega davka Perzijcem, kar je v kombinaciji s poskusi zbli\xc5\xbeanja s Turki povzro\xc4\x8dijo vojno s Sasanidskim cesarstvom. Po dveh katastrofalnih vojnih pohodih, v katerih so Perzijci preplavili Sirijo in osvojili pomembno trdnjavo Dara, je Justin menda  izgubil razum.\n_START_SECTION_\nOdstop in nasledstvo\n_START_PARAGRAPH_\nNa ob\xc4\x8dasne napade norosti so Justina opozarjali njegovi kolegi in sorodniki, vendar se zanje ni menil. Po nasvetu cesarice Zofije je decembra 574 posinovil  generala Tiberija  in ga imenoval za cezarja, potem pa se je umaknil v pokoj. Zofija je morala leta 574 za enoletno premirje s Sasanidi Kozravu I. pla\xc4\x8dati 45.000 solidusov._NEWLINE_Zofija in Tiberij sta kot regenta vladala \xc5\xa1tiri leta, medtem pa se je Justinov um stalno slab\xc5\xa1al. Leta 578 je umrl. Nasledil ga je Tiberij kot Tiberij II. Konstantin.'